Wanneer ontspoor Oppiespoor? | George Herald
Wanneer ontspoor Oppiespoor?
Editor Hannes Visser, Oudtshoorn Courant | Thursday, 23 January 2020, 09:15
'n Gedeelte van die 113 inwoners van Uniondale en die omgewing wat Maandag tydens 'n vergadering hulle misnoeë met Oppiespoor gedeel het. Foto: Hannes Visser
OUDTSHOORN NUUS - As dit van 113 inwoners van Uniondale, waarvan die meeste bejaardes is, afhang sal hulle alles in hulle vermoë doen om mense te weerhou om enigsins met die Oppiespoor Aksiegroep van Oudtshoorn sake te doen. Dit was die boodskap wat gister tydens 'n vergadering van 113 "kliënte" van Oppiespoor oorgedra is.
Die groep mense het die Oudtshoorn Courant genooi om met hulle te gesels oor die doen en late van die Oppiespoor Aksiegroep die afgelope aantal jare. Hulle het almal sedert 2017 "registrasiegeld" aan Oppiespoor betaal vir 'n diens om te bepaal of daar verlore pensioengeld is wat hulle toekom. Toe die Oudtshoorn Courant hulle vra wie van hulle sou volgens Oppiespoor geld ontvang, het elkeen hand opgesteek.
Die mense het op 'n presensielys aangedui hoeveel elkeen van hulle aan registrasiegeld betaal het en die totale bedrag beloop R33 565.
Oppiespoor is gereeld in die nuus as gevolg van beloftes wat hulle aan onkundige mense maak dat daar surplusgeld beskikbaar is wat uitbetaal word. Hulle modus operandi het reeds verskeie kere vrae laat ontstaan. Wanneer 'n persoon sy of haar registrasiegeld betaal en persoonlike inligting aan Oppiespoor gee, skakel die betrokke Oppiespoor-werknemer 'n nommer (wat nooit bekendgemaak word nie) en binne minute word bevestig dat die persoon, wie se besonderhede deurgegee is, geregtig is op 'n groot bedrag geld.
Die Oudtshoorn Courant kon die afgelope vier jaar egter geen bewyse kry van enige gelde wat deur Oppiespoor se optrede aan mense uitbetaal is nie. Die inhoud van 'n lys begunstigdes wat glo in besit is van Johan Wagener, Oppiespoor se prokureur, kon ook nog nie bevestig word nie. Verskeie navrae is verlede jaar reeds aan Gert Mostert van Oppiespoor sowel as aan Wagener gestuur, maar geen reaksie is ontvang nie. Dit blyk egter dat die Uniondalers nou op die oorlogspad is en gaan aandring dat hulle registrasiegelde terugbetaal word en dat die owerhede dringend na Oppiespoor se bedrywighede moet kyk.
'n Verdere bron van kommer onder die mense is dat Oppiespoor aanvoer dat Alexander Forbes die surplusgelde waaruit hulle betaal sou word, bestuur. Een van die kliënte het e-posse aan die Oudtshoorn Courant voorsien waarin hy sy besonderhede aan Alexander Forbes gestuur het en waarop hulle geantwoord het dat hulle geen kennis van hom dra nie en dat daar beslis nie geld is wat hom toekom soos wat deur Oppiespoor beweer is nie. Toe hy Oppiespoor daarmee konfronteer het hy die volgende antwoord ontvang: "As dit jou goed sal laat voel doen dit net so. Geen gelde word terugbetaal nie meneer, daar is vir jou ’n diens gelewer en jy was tevrede met ons diens. En jy weet hierdie kantoor betaal nie surplus gelde uit nie en ons word nie met die media gedreig nie meneer. So gaan maar media toe of doen maar net soos u voel."
Alexander Forbes het Woensdagoggend aan die Oudtshoorn Courant bevestig dat hulle geen kennis dra van Oppiespoor nie en hulle het benadruk dat geen maatskappy wat namens hulle met die hantering van surplusgelde werk, enige fooi vra nie. Hulle het ook onderneem om vas te stel tot watter mate Oppiespoor hulle naam gebuik om kliënte te mislei. Volgens 'n persoon wat by die bestuur van surplusgelde betrokke is, is dit hoogs onwaarskynlik dat geld bloot op grond van 'n persoon se persoonlike inligting en een telefoonoproep goedsmoeds oorbetaal sal word. "Surplusgelde word volgens spesifieke riglyne hanteer en daar sal verskeie e-posse en ander korrespondensie tussen ons en die kliënt wees voordat enige geld uitbetaal word." Hy het verder ook daarop gewys dat dit slegs mense is wat aan spesifieke fondse behoort het, wat moontlik kwalifiseer vir surplusgelde wat onder die lede verdeel word.
Dit is onduidelik hoe Oppiespoor dit byvoorbeeld vermag om gelde "op te spoor" van mense wat nog nooit tot enige fonds bygedra het nie. Hierdie inligting laat toenemnd vrae oor die werkswyse van Oppiespoor sowel as die lys van begunstigdes wat aan johan Wagener gegee is, ontsaan.
'n Reeks vrae is Dinsdag weereens aan Gert Mostert van Oppiespoor sowel as aan Johan Wagener gestuur, maar daar was geen ontvangserkenning of antwoord teen Woensdag nie.
Inwoners op spoor van Oppiespoor
Geen spoor van Oppiespoor geld
Oppiespoor stel wanpersepsie reg
'Ons bring jou die nuutste Klein Karoo, Tuinroete nuus'
Read more about: oppiespoor aksiegroep geld beloftes
Posted on: 09:15 Thu, 23 January 2020